paragraph_text: Film Bježi svoju je svjetsku premijeru imao na filmskom festivalu u Sundanceu dana 24. siječnja 2017. godine, a u službenu kino distribuciju u SAD-u krenuo je 24. veljače iste godine (u hrvatskim se kinima započeo prikazivati od 27. travnja). Pobrao je hvalospjeve kritike i publike, a posebno su hvaljeni Peelov scenarij i režija te glavni glumac Kaluuya. Nacionalno udruženje kritičara Amerike, Američki filmski institut i magazin Time proglasili su film Bježi jednim od deset najboljih filmova godine. Film je također ostvario i zavidan uspjeh na kino blagajnama u konačnici utrživši preko 254 milijuna dolara u svijetu (uz budžet od 4,5 milijuna dolara). U Hrvatskoj ga je u vidjelo 12.200 gledatelja u kinima. Horor Bježi nominiran je za mnogobrojne nagrade uključujući pet nominacija za nagradu kritičara te dvije nominacije za nagradu Zlatni globus u kategorijama najboljeg filma (mjuzikl/komedija) i najboljeg glavnog glumca (Kaluuya).